Australske myndigheter har godkjent utprøving av medisiner med cannabis på barn som er hardt rammet av epilepsi. De vil også støtte prosjektet med 3,5 millioner australske dollar.

Blir deprimert av medisinene



Det er første gang medisinen CBDV, som inneholder cannabis, skal prøves ut på barn med epilepsi i Australia.

Bethany Edwards (5) er hardt rammet av epilepsi. Samtidig lider hun av store bivirkninger medisinene mot dette gir, blant annet depresjon og angst.

– Det er dager hun kommer til meg og sier «Jeg er så lei meg mamma, men jeg vet ikke hvorfor», sier moren Karen Edwards til Reuters.

Oppimot 40 anfall hver dag



Nå som Bethany skal være en del av forsøkene med cannabis-basert medisin, håper foreldrene at livskvaliteten hennes skal bedres betraktelig.

– Hun har dårlig immunforsvar, og bare vannkopper kan ta livet av henne, med de medisinene hun går på i dag, sier Edwards.

Tyler Oldenburg (7) har oppimot 40 epilepsianfall hver dag. Han er pleietrengende døgnet rundt, og må ofte legges inn på sykehus etter alvorlige anfall.

– Jeg prøver å ikke gråte. Men dette er fantastiske nyheter. Om dette virker, vill det gi ham en mye bedre livskvalitet, sier moren Nicole Suttle.

Ikke det samme som selges på gata



Utprøvningene vil følges opp av lege John Lawson, som påpeker at heller ikke denne medisinen er risikofri. Det er imidlertid ikke det samme innholdet i denne medisinen som i cannabis som selges ulovlig på gata.